b'\n_START_ARTICLE_\nTarptautiniai palaikymo tinklai\n_START_PARAGRAPH_\nTarptautiniai palaikymo tinklai (arba tarptautiniai atstovavimo tinklai, (angl. Transnational Advocacy Networks)\xc2\xa0\xe2\x80\x93 tarptautini\xc5\xb3 santyki\xc5\xb3 teorija, nagrin\xc4\x97janti tarptautini\xc5\xb3 santyki\xc5\xb3 veik\xc4\x97jus, funkcionuojan\xc4\x8dius tinkliniu principu ir tarptautiniu mastu sprend\xc5\xbeian\xc4\x8dius tam tikr\xc4\x85 problem\xc4\x85. Tarptautini\xc5\xb3 palaikymo tinkl\xc5\xb3 terminas yra Margaret E. Keck ir Kathryn Sikkink k\xc5\xabrinys. \xc5\xa0ie tinklai yra naudingi ten, kur valstyb\xc4\x97s vietin\xc4\x97 vald\xc5\xbeia n\xc4\x97ra linkusi i\xc5\xa1klausyti vidaus grupi\xc5\xb3. Tokios grup\xc4\x97s, galiausiai, pradeda veikti tarptautiniu lygmeniu, o valstyb\xc4\x97 did\xc5\xbeiausi\xc4\x85 spaudim\xc4\x85 patiria ne i\xc5\xa1 vidaus, bet i\xc5\xa1 i\xc5\xa1or\xc4\x97s (tarptautini\xc5\xb3 veik\xc4\x97j\xc5\xb3). Tarptautiniai atstovavimo tinklai u\xc5\xbetikrina, jog pavieni\xc5\xb3 grupi\xc5\xb3 balsas neb\xc5\xabt\xc5\xb3 u\xc5\xbego\xc5\xbetas, apsaugo jas nuo neteisyb\xc4\x97s bei tarptautiniu lygmeniu gina j\xc5\xb3 teises._NEWLINE_Keck ir Sikkink pastebi, jog transnacionalini\xc5\xb3 palaikymo tinkl\xc5\xb3 tyrimai yra naujas rei\xc5\xa1kinys, kuriam n\xc4\x97ra skiriama pakankamai d\xc4\x97mesio. Paprastai tokio tipo darbai yra ignoruojami kit\xc5\xb3 mokslinink\xc5\xb3.\n_START_SECTION_\nGalios \xc5\xa1altiniai\n_START_PARAGRAPH_\nTarptautiniai palaikymo tinklai paprastai neturi daug kietosios galios. Nor\xc4\x97dami i\xc5\xa1spr\xc4\x99sti sud\xc4\x97tingas ir aktualias problemas jie naudojasi kitokiomis priemon\xc4\x97mis:\n_START_SECTION_\nSimboliai\n_START_PARAGRAPH_\nSimboliniai veiksmai ir istorijos ne\xc5\xa1a reik\xc5\xa1ming\xc4\x85 informacij\xc4\x85 ir s\xc4\x85sajas. Simboliai susieja id\xc4\x97jas\xc2\xa0\xe2\x80\x93 tam tikros veiklos prilyginimas komunizmui, nacizmui ar kitiems neigiam\xc4\x85 reik\xc5\xa1m\xc4\x99 turin\xc4\x8diais simboliais tampa atgrasan\xc4\x8diu veiksniu.\n_START_SECTION_\nAtskaitingumas\n_START_PARAGRAPH_\nAtskaitingumas\xc2\xa0\xe2\x80\x93 galia priversti valstybes bei tarptautines organizacijas laikytis \xc4\xafsipareigojim\xc5\xb3 ir atsakyti u\xc5\xbe nusi\xc5\xbeengimus. Jei veik\xc4\x97jai \xc4\xafsipareigoja remti tarptautinius tinklus, ta\xc4\x8diau nevykdo savo \xc4\xafsipareigojim\xc5\xb3, jie susilaukia vie\xc5\xa1os kritikos. Taip bandoma motyvuoti veik\xc4\x97jus laikytis savo \xc4\xafsipareigojim\xc5\xb3. Tarptautiniai atstovavimo tinklai vykdo pastov\xc5\xb3 valstybi\xc5\xb3 ir kompanij\xc5\xb3 veiklos steb\xc4\x97jim\xc4\x85 tam, kad j\xc5\xb3 \xc4\xafsipareigojimai b\xc5\xabt\xc5\xb3 \xc4\xafgyvendinti.\n_START_SECTION_\nVeiklos pavyzd\xc5\xbeiai\n_START_PARAGRAPH_\nTarptautini\xc5\xb3 palaikymo tinkl\xc5\xb3 ir j\xc5\xb3 veiklos form\xc5\xb3 gali b\xc5\xabti pa\xc4\x8di\xc5\xb3 \xc4\xafvairiausi\xc5\xb3. Moter\xc5\xb3 apipjaustymo problemos sprendimas ir cianido draudimas kasyboje atskleid\xc5\xbeia tai, kaip tokie tinklai gali veikti.\n_START_SECTION_\nMoter\xc5\xb3 apipjaustymo problema\n_START_PARAGRAPH_\n1976 metais moter\xc5\xb3 genitalij\xc5\xb3 pa\xc5\xa1alinimas buvo \xc5\xbeinomas JAV medik\xc5\xb3 ir akademik\xc5\xb3 bendruomen\xc4\x97se, bet apie tai pla\xc4\x8dioji visuomen\xc4\x97 nebuvo informuota. Paprastai \xc5\xa1i praktika buvo prilyginama vyr\xc5\xb3 apipjaustymui, ta\xc4\x8diau tarptautin\xc4\x97s palaikymo grup\xc4\x97s sugeb\xc4\x97jo pakeisti \xc5\xa1ios veiklos apibr\xc4\x97\xc5\xbeim\xc4\x85. Tokia praktika buvo prilyginta suluo\xc5\xa1inimui. Informacijos sklaida ir pakeistas terminas ne tik sulauk\xc4\x97 did\xc5\xbeiulio visuomen\xc4\x97s d\xc4\x97mesio, bet ir kartu suk\xc4\x97l\xc4\x97 neigiamas emocijas. Prasid\xc4\x97jo aktyvi kova su \xc5\xa1ia praktika, kol ji daugumoje \xc5\xa1ali\xc5\xb3, galiausiai, buvo u\xc5\xbedrausta.\n_START_SECTION_\nCianido draudimas kasyboje\n_START_PARAGRAPH_\nCentrin\xc4\x97s ir Ryt\xc5\xb3 Europos tarptautinis palaikymo tinklas buvo esmin\xc4\x97 priemon\xc4\x97 pa\xc5\xa1alinti cianidu pagr\xc4\xafst\xc4\x85 kasyb\xc4\x85, kuri k\xc4\x97l\xc4\x97 rimt\xc4\x85 gr\xc4\x97sm\xc4\x99 gamtai. \xc5\xa0is tinklas dar vadinamas cianido u\xc5\xbedraudimo tinklu. Tinkl\xc4\x85 sudar\xc4\x97 \xc4\xafvairios tarptautin\xc4\x97s ir tarpvyriausybin\xc4\x97s organizacijos, politikai, Europos S\xc4\x85jungos parlamentarai, mokslininkai, vietiniai Rumunijos, Vengrijos, Bulgarijos ir Graikijos socialiniai jud\xc4\x97jimai._NEWLINE_Kampanija prasid\xc4\x97jo Rumunijoje 2007 metais. Vietiniai politikai nebuvo link\xc4\x99 reaguoti \xc4\xaf \xc5\xa1i\xc4\x85 iniciatyv\xc4\x85. Nors Aplinkos apsaugos ministerija ir \xc4\xafrod\xc4\x97 gr\xc4\x97sm\xc4\x99 gamtai, o visuomen\xc4\x97 buvo u\xc5\xbe draudim\xc4\x85, ta\xc4\x8diau po rinkim\xc5\xb3 \xc4\xaf parlament\xc4\x85 \xc5\xa1i problema buvo u\xc5\xbemir\xc5\xa1ta. Vietin\xc4\x97s grup\xc4\x97s nusprend\xc4\x97 ie\xc5\xa1koti tarptautin\xc4\x97s paramos. Rumunijos aktyvistai prad\xc4\x97jo bendradarbiauti su Vengrijos nevyriausybin\xc4\x97mis organizacijomis._NEWLINE_To pasekoje 2009 metais Vengrijoje prasid\xc4\x97jo cianido draudimo iniciatyva. Abiej\xc5\xb3 valstybi\xc5\xb3 aktyvistai kartu siek\xc4\x97 u\xc5\xbedrausti cianido naudojim\xc4\x85 kasyboje Vengrijoje. Buvo tikimasi, jog poky\xc4\x8diai \xc5\xa1ioje valstyb\xc4\x97je privers keistis ir Rumunij\xc4\x85. Greita, \xc4\xaf visas politines partijas nutaikyta ir prie\xc5\xa1 rinkimus prasid\xc4\x97jusi kampanija buvo s\xc4\x97km\xc4\x97s garantas Vengrijoje. \xc5\xa0i valstyb\xc4\x97 tapo tarptautinio palaikymo tinklo nare ir kartu siek\xc4\x97 u\xc5\xbedrausti cianid\xc4\x85 Centrin\xc4\x97je ir Ryt\xc5\xb3 Europoje. Vengrija \xc5\xa1iuo klausimu prad\xc4\x97jo taikyti spaudim\xc4\x85 kaimynin\xc4\x97ms valstyb\xc4\x97ms._NEWLINE_Su Vengrijos pagalba tarptautinis palaikymo tinklas sulauk\xc4\x97 paramos i\xc5\xa1 Slovakijos, \xc4\x8cekijos ir Lenkijos. Veik\xc4\x97j\xc5\xb3 gretoms ple\xc4\x8diantis buvo nuspr\xc4\x99sta siekti cianido draudimo kasyboje visoje Europos S\xc4\x85jungoje. Tuo pa\xc4\x8diu, vietiniai jud\xc4\x97jimai Rumunijoje, Graikijoje ir Bulgarijoje \xc4\xafgavo stipr\xc5\xb3 u\xc5\xbenugar\xc4\xaf._NEWLINE_Gamtosaugos srityje Europos S\xc4\x85junga suteik\xc4\x97 galimyb\xc4\x99 pasireik\xc5\xa1ti tarptautiniams palaikymo tinklams. Tuo pasinaudojo Vengrijos, Graikijos, Bulgarijos bei Rumunijos aktyvistai ir politikai, kurie palaik\xc4\x97 cianido draudimo id\xc4\x97j\xc4\x85. Galiausiai, 2011 metais Europos Parlamentas pareng\xc4\x97 rezoliucij\xc4\x85 draud\xc5\xbeian\xc4\x8di\xc4\x85 cianidu gr\xc4\xafstas kasybos technologijas. Met\xc5\xb3 pabaigoje rezoliucija buvo patvirtinta. Nors ji ir ne\xc4\xafpareigojo valstybi\xc5\xb3 u\xc5\xbedrausti cianido, ta\xc4\x8diau tai buvo didel\xc4\x97 pergal\xc4\x97 tarptautiniam palaikymo tinklui. D\xc4\x97l suaktyv\xc4\x97jusio tarptautinio spaudimo poky\xc4\x8diai buvo paskatinti daugumoje valstybi\xc5\xb3.'